AQSh Xalqaro taraqqiyot agentligi
AQSh Xalqaro taraqqiyot agentligi (USAID) (inglizcha: United States Agency for International Development, USAID) — Amerika Qoʻshma Shtatlarining tashqi yordam sohasidagi eng yuqori federal hukumat agentligi. Agentlik boshqaruvchisi va uning oʻrinbosari Senat roziligi bilan Prezident tomonidan tayinlanadi va AQSh Davlat kotibi bilan kelishilgan holda ish yuritadi. AQSH Kongressi tomonidan 1961-yilda Xorijga yordam Akti qabul qilinganiga qadar hukumatning xorijiy davlatlarga yordami yagona agentlik tasarrufida bo‘lmagan. Bu o‘zgarish Prezident Jon Kennedi tashabbusi bilan amalga oshirilgan bo‘lib, u xorijiy davlatlarning ijtimoiy va iqtisodiy riojlanishiga yordam berishni boshqarish bir agentlik tasarrufida bo‘lishi kerakligini ta’kidlagan. Shu tariqa taraqqiyot va innovatsiya ruhiyatiga ega USAID tashkiloti 1961-yil 3-noyabrda tashkil topdi. 2011-yil 3-noyabr Amerika xalqidan xorijiy taraqqiyotga yordamni ta’minlaydigan USAIDning 50 yillik yubileyi sifatida belgilandi.